Dialýza (medicína)

**Dialýza**  (iné názvy pozri nižšie) je v medicíne - v užšom zmysle - oddeľovanie rozpustených látok cez polopriepustnú membránu (napr. v umelej obličke) za použitia  difúzie (a sekundárne prípadne ultrafiltrácie) s cieľom odstrániť nežiaduce látky z krvi. Najčastejšie sa používa ako náhrada činnosti obličiek, ale niekedy sa používa na urýchlenie detoxikácie organizmu pri inak zdravých obličkách. 

V širšom zmysle sa pod termín dialýza zaraďujú aj niektoré ďalšie metódy "čistenia" krvi, a to hemofiltrácia (je založená na polopriepustnej membráne, no nevyužíva difúziu, ale konvekciu), hemodiafiltrácia (kombinácia hemofiltrácie a hemodialýzy), prípadne aj plazmaferéza (oddeľovanie krvnej plazmy od krvi rôznymi technickými pomôckami) , a v najširšom zmysle aj hemoperfúzia (krv pacienta sa púšťa cez adsobčnú látku, napr. adsorbčné uhlie) .

## Názvy
Namiesto názvu **dialýza** sa pomerne zriedkavo používa aj názov **hemodialýza** v širšom ponímaní  (hemodialýza v užšom ponímaní, čiže extrakorporálna hemodialýza, je spomenutá v tomto článku nižšie), a ak dialýza slúži ako náhrada činnosti obličiek používa sa občas aj názov **obličková dialýza**, **renálna dialýza** či **dialýza obličiek** .

## Druhy
Existujú tieto druhy dialýzy (podrobnosti pozri v jednotlivých článkoch) :
* extrakorporálna dialýza (mimotelová dialýza):
** hemodialýza (v užšom ponímaní) - t.j. použitie tzv. umelej obličky
** staršie formy: 
***parabiotická dialýza - t.j. dialyzačným roztokom na druhej strane polopriepustnej membrány je krv zvieraťa
***pľúcna dialýza pomocou cudzích pľúc - t.j. ako polopriepustná membrána sa použije alveolárna stena cudzieho tela
***"výmenná dialýza" - t.j. je jedna spoločná nádoba s dialyzačným roztokom, cez ktorú sa prevádza jednak krv tela pacienta a jednak separátne krv iného, zdravého tela
***dialýza lymfy - t.j. dialýza lymfy (čiže nie priamo krvi) dočasne na tento účel vyvedenej mimo tela 
** v širšom zmysle (porov. úvod tohto článku) aj:
*** hemofiltrácia - t.j. metóda založená na polopriepustnej membráne, no nevyužívajúce difúziu, ale konvekciu
*** hemodiafiltrácia - t.j. kombinácia hemofiltrácie a hemodialýzy
*** plazmaferéza - t.j. oddeľovanie krvnej plazmy od krvi rôznymi technickými pomôckami
*** hemoperfúzia - t.j. krv pacienta sa púšťa cez adsobčnú látku
* intrakorporálna dialýza (vnútrotelová dialýza):
** peritoneálna dialýza - t.j. ako polopriepustná membrána sa použije pobrušnica tela pacienta
** staršie formy:
***intestinálna dialýza (enterodialýza) - t.j. ako polopriepustná membrána sa použije sliznica časti alebo celého gastrointestinálneho traktu tela pacienta, t. j. ide fakticky o prepláchnutie žalúdka alebo čreva (v niektorých variantoch s vysunutím časti traktu nad kožu tela)
***pľúcna dialýza pomocou vlastných pľúc - t.j. ako polopriepustná membrána sa použije alveolárna stena tela pacienta
***pleuradialýza - t.j. ako polopriepustná membrána sa použije pohrudnica tela pacienta
***dialýza cez osrdcovník - t.j. ako polopriepustná membrána sa použije osrdcovník tela pcienta

## Prvotné príznaky
Rozhodnutie pacienta so zlyhávajúcimi obličkami, či začne s dialýzou (vo význame: umelá oblička, peritoneálna dialýza, hemofiltrácia alebo hemodiafiltrácia) závisí od viacerých faktorov, ktoré sa rozdeľujú na akútne a chronické ťažkosti.

### Príznaky akútneho poškodenia obličiek vedúce k dialýze alebo hemofiltrácii
# Hyperkaliémia (zvýšená hladina draslíka v krvi)
# Metabolická acidóza
# Hypervolémia (zvyčajne sa prejavuje ako pľúcny edém)
# Uremická perikarditída; možná komplikácia, ktorá ohrozuje život pri zlyhaní obličiek
# U pacientov, ktorí netrpia zlyhaním obličiek, dialýza môže odstrániť akútnu otravu spôsobenú dialyzovateľnými toxínmi ako je lítium

### Príznaky chronického zlyhania obličiek vedúce k dialýze
# Symptomatické zlyhanie obličiek
# Nízka glomerulárna filtrácia (GFR) (Odporúča sa začať liečbu na nahradenie funkcie obličiek, ak je hodnota GFR menšia ako 1,0 – 1,5 ml/s/1,73m2)
# Ďalšie biochemické ukazovatele nesprávnej funkcie obličiek v rámci GFR, mierne zvýšená hodnota je nad 1,5 ml/s/1,73m2. To sa zvyčajne prejavuje ako hyperfosfatémia, na ktorú liečba nezaberá alebo ako anémia odolná voči hormónu EPO, ak je hodnota iba tesne nad 1,5 ml/s/1,73m2.

## Referencie

Kategória:Interné lekárstvo